Source: https://ficek.sk/ma-obec-povinnost-vybudovat-pristupovu-cestu-k-rodinnemu-domu-18256
Timestamp: 2019-08-23 01:22:30+00:00
Document Index: 768939

Matched Legal Cases: ['§ 4', '§ 596', '§ 81', '§ 66', 'súd ', '§ 7', 'Súd ', '§ 135', '§ 47', '§ 81', '§ 135', '§ 127', 'súd ', '§ 127', '§ 151', '§ 151', '§ 134', '§ 47', '§ 135', '§ 151', '§ 7', '§ 59']

[2019] Má obec povinnosť vybudovať prístupovú cestu k… | Právna Poradňa '
Má obec povinnosť vybudovať prístupovú cestu k rodinnému domu?
Oblasť práva: Správne právo, Prešovský
Otázka: Má obec povinnosť vybudovať prístupovú cestu k rodinnému domu?
Dobrý deň. V skratke opíšem náš problém. Začali sme stavať rodinný dom v dedine, s platným stavebným povolením s tým, že prístupová cesta k nášmu pozemku je vo vlastníctve obce, ale nie je ešte vôbec upravená ani nijakým spôsobom spevnená, skrátka, ked prší, je tam blato a cesta je veľmi ťažko zjazdná. Nakoľko finišujeme so stavbou, dali sme si žiadosť na obecný úrad o vybudovanie resp. minimálne zhutnenie cesty kameňom, ale naša žiadosť bola zamietnutá s tým, že obec na to nemá peniaze a kvôli jednému domu to robiť nebude. Existuje nejaký zákon respekt. povinnosť obce na vybudovanie tejto cesty, kedže nám dala stav. povolenie a jediná prístupová cesta je obecná? Dakujem za odpoveď.
Odpoveď: Má obec povinnosť vybudovať prístupovú cestu k rodinnému domu?
Dobrý deň, v zmysle § 4 ods. 3 zákona o obecnom zriadení síce obec v rámci úloh samosprávy zabezpečuje výstavbu a údržbu a vykonáva správu miestnych komunikácií, avšak nemá povinnosť tak konať v prípade rodinného domu, k stavbe ktorého vydala stavebné povolenie. Ani zo žiadneho iného právneho predpisu obci nevyplýva povinnosť zriadiť novú komunikáciu. Ak aj teda pozemok, ktorý vedie k Vášmu domu je vo vlastníctve obce, nie je táto povinná k výstavbe novej prístupovej cesty, resp. k jej úprave.
Podotázka: Má obec povinnosť vybudovať prístupovú cestu k rodinnému domu? (Správne právo)
Dobrý deň. V októbri 2018 sme s manželom predali dom, ktorý ešte nebol skolaudovaný s tým, že nový majitelia si ho už budú kolaudovať na svoje meno a my im doložíme všetky potrebné papiere revízne správy a pod.potrebné ku kolaudácii. Tak sa aj stalo, lenže dom sa momentálne nedá skolaudovať kvôli prístupovej ceste, ktorá ešte nie je skolaudovaná. Teraz nás nový majitelia domu žalujú o náhradu škody, chcem sa opýtať, či na to majú nárok, a či my sme za to zodpovedný za vzniknutú situáciu alebo realitka, lebo dom sme predávali cez realitku a kupujúcich sme videli len raz pri obhliadke a potom v banke pri podpise zmluvy, RK sme vraveli, že sú nejaké problémy s cestou no on vravel, že to nebude problém, že to sa dá vybaviť. Ďakujem za odpoveď.
z otázky vyplýva, že kúpnu zmluvu zrejme vyhotovovala realitná kancelária.
Podľa ust. § 596 a nasl. Občianskeho zákonníka platí, že "ak vec má vady, o ktorých predávajúci vie, je povinný kupujúceho pri dojednávaní kúpnej zmluvy na ne upozorniť."
Predpokladáme, že v samotnej kúpnej zmluve je uvedené, že kupujúci sa so stavom nehnuteľnosti oboznámil, že ste kupujúcemu odovzdali aj príslušné doklady k realizácii stavby, čo bolo aj podchytené v kúpnej zmluve, prípadne bol vypracovaný znalecký posudok, ďalej doklady a podklady potrebné na pre budúce kolaudačné konanie podľa stupňa rozostavanosti, vrátane stav. povolenia, kde stav. úrad určil podmienky stavby.
Je chybou kupujúceho, že si neoveril stav nehnuteľnosti, nakoľko všeobecne podľa ust. § 81b/ stav. poriadku platí, že kolaudačné rozhodnutie stavebný úrad nevydá, ak /okrem iných/ nie je zaistený bezpečný prístup a príchod k stavbám. Zákon nehovorí o skolaudovanej prístupovej ceste. Pokiaľ však cesta nie je skolaudovaná, túto povinnosť nemôže stavebný úrad uložiť stavebníkovi, teda ani Vám ju určiť nemohol.
Poznamenávame, že Vy ste nepredávali prístupovú cestu, ale rozostavanú nehnuteľnosť a pozemok, a zrejme aj táto okolnosť - neskolaudovaná prístup. cesta - mala vplyv na určenie ceny rozostavanej stavby. Táto skutočnosť musí vyplývať zo znaleckého posudku ak bol vôbec vyhotovený.
Za účelom vyjadrenia k žalobe odporúčame kontaktovať advokáta.
Dobrý deň, p. Ficek,
čo v prípade, ak už nám prebehla kolaudácia nášho rodinného domu a všetko bolo v poriadku až na to, že prístupová cesta nie je skolaudovaná ? Cesta je obecná, vysypaná asfaltovou drťou a zhnutnená. Keďže sme prvý dom na tejto slepej ulici, v blízkej dobe obec neplánuje cestu vystavať a skolaudovať. Stavebný úrad po novom požaduje už aj 6 m širokú cestu, 1, 5 široký chodník a 0, 5m zelený pas. Je možné vyžiadať od obecného úradu nejaké vyhlásenie o dočasnom užívaní cesty, aby nám bolo kolaudačné rozhodnutie pre nás RD vydané ?
pri zodpovedaní Vašej otázky je treba vychádzať zo stav. povolenia či v záväzných podmienkach uskutočňovania stavby bola určená podmienka týkajúca sa prístupovej cesty (§ 66 ods. 4 stav. poriadku).
Stavebný úrad Vám ako stavebníkovi stavby RD nemôže uložiť povinnosť vybudovať prístupovú cestu a už tobôž nie podmienku, aby bola cesta skolaudovaná v čase kolaudačného konania. Platí tiež, že ani súd nemôže uložiť obci, aby vybudovala prístupovú cestu k Vášmu domu.
V otázke uvádzate, že prístupová cesta existuje, ale nie je skolaudovaná.
Ak prístupová cesta k stavbe existuje, ale nie je skolaudovaná, nie je to prekážkou vydania kolaudačného rozhodnutia.
Podľa ust. § 7 ods. 4 vyhl. č. 532/2002 Z.z. ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie, platí, že "prístupové cesty k stavbe musia byť zhotovené do začatia užívania stavby."
Takto obec už ma tam cestu len nie je spevnená a mňa na stavebnom úrade pýtajú súhlas od obci s prístupom k výstavbe rodinného domu. Ja už mám aj povolenie, že môžem stavať od obce. Obec nechce my dať ten súhlas s prístupom cesty k výstavbe, že nemajú na to peniaze. A preto sa chcem opýtať, že koľký ľudia musia žiadať, aby obec to vydala ? Ďakujem.
Odpovedá: JUDr. Milan Ficek, advokát (odpoveď odoslaná: 29.12.2018)
žiaden právny predpis nestanovuje, že obec je povinná cestu spevniť, dokonca obci nemôže byť ani súdnym rozhodnutím uložená povinnosť spevniť cestu prípadne postaviť cestu. Aj keby obec mala dostatok fin. prostriedkov takáto povinnosť jej nemôže byť uložená rozhodnutím súdu. Nie je podstatné koľko ľudí by žiadala vystavanie prípadne spevnenie cesty. Súd nemá oprávnenie takúto povinnosť uložiť obci.
Pokiaľ máte právoplatné stavebné povolenie, môžete stavať.
Otázka prístupu k stavbe :
Podľa ust. § 135 stavebného poriadku platí :
T.j. : Samotný stavebný úrad môže nariadiť, aby obec strpela prechod cez jej pozemok na Váš pozemok za účelom výstavby, ale stavebný úrad nie je oprávnený uložiť obci povinnosť spevniť cestu.
Dobrý deň, chcem sa opýtať koľko ľudí musí žiadať o výstavbu rodinných domov, aby obec dala súhlas s prístupom cesty k výstavbe rodinnému domu. Ďakujem.
nevieme, či sme správne pochopili Vašu otázku.
Z otázky usudzujeme, že sa pýtate, koľko musí byť žiadostí o stavebné povolenie na výstavbu rodinných domov, aby obec vystala prístupovú cestu.
Pokiaľ je takýto obsah Vašej otázky, uvádzame, že zo žiadneho právneho predpisu nevyplýva povinnosť obce vystavať prístupovú cestu k plánovanej výstavbe hoci aj viacerých rodinných domov.
Bude Vašou vecou ako vlastníkov pozemku akú časť vyčleníte na prístupovú cestu z pozemkov, ktoré sú vo Vašom vlastníctve, prípadne túto otázku budete riešiť zmluvou o nájme, zriadením vecného bremena spočívajúce v práve prechodu a prejazdu cez cudzie pozemky.
Podľa stavebného poriadku stavby sa musia navrhovať tak, aby boli po celý čas životnosti v súlade so základnými požiadavkami na stavby, so zastavovacími podmienkami a aby boli zhotovené z vhodných stavebných výrobkov a pritom aby stavba bola prístupná z cesty, miestnej komunikácie alebo z účelovej komunikácie.
Ustanovenie § 47 písm. d) stav. poriadku zakotvuje povinnosť, aby k navrhovanej stavbe viedla prístupová cesta. Stavebný zákon výslovne neustanovuje, či musí prístupová cesta viesť k pozemku, na ktorom majú stavebníci záujem stavbu postaviť, už v čase územného a stavebného konania o umiestnení a povolení stavby, alebo až neskôr. Prax je taká, že prístupová cesta nemusí k pozemku, na ktorom má byť stavba postavená, viesť už v čase územného či stavebného konania.
Dobrý deň. Chcela by som sa opýtať mame pozemok kde by sme chceli postaviť dom. Pozemok sa nachádza v lokalite kde ešte nieje vystavený žiaden dom sú tam len záhrady. K nášmu pozemku vedie poľná cesta, ktorú vlastní obec. Ako mame postupovať, keď chceme z tej cesty príjazdovú k nášmu pozemku? Ďakujem za odpoveď.
na Vašu otázku uvádzame, že zo žiadneho právneho predpisu nevyplýva, aby obec mala povinnosť vybudovať prístupovú cestu k Vami plánovanej nehnuteľnosti.
Pokiaľ na Váš pozemok v súčasnosti vedie iba poľná cesta môžete túto využívať podľa svojich potrieb.
Z ustanovení stavebného poriadku vyplýva, že k žiadosti o stavebné povolenie nie je potrebné preukázať, aby bola vybudovaná prístupová cesta k Vášmu pozemku.
Bezpečný prístup a príchod k stavbe musí byť zabezpečený až pri kolaudačnom konaní, čo vyplýva z ust. § 81b/ stavebného poriadku /citujeme/ :
"Kolaudačné rozhodnutie sa nevydá, ak nie je zaistená bezpečnosť a ochrana zdravia ľudí a životného prostredia, ako aj riadne užívanie stavby na určený účel, najmä ak
e) nie sú predložené doklady o vyhovujúcich výsledkoch predpísaných skúšok a vyhlásenia výrobcu o zhode stavebných výrobkov,
f) nie je predložený energetický certifikát a ide o bytovú budovu podliehajúcu povinnej energetickej certifikácii."
Dobrý deň. Chceme sa opýtať ohľadom prístupovej cesty. Zdedili sme dosť veľkú časť záhrady po dedkovi, kde bolo možné postaviť RD. Avšak, nemáme k záhrade prístupovú cestu. Záhrada je rozdelená na 2 polovice a ta vrchná je naša. Keďže zospodu to nie je možné kvôli úzkemu prechodu a bráni nám v tom aj stodola, chceme sa opýtať ak je za záhradou holá lúka a približne 500 metrov od záhrady je slepá ulica, ktorá ide z hlavnej cesty, či by bolo možné nejak napojiť sa na ňu aj na vlastné náklady. No nevieme aký je postup. Pán starosta obce nám to zamietol, že to tam nebude možné. No ako inak by sa dalo dostať k pozemku ak by sme sa rozhodli pre stavbu domčeka. Ďakujem Vám za Vás čas a prajem pekný deň.
Stavebný poriadok nevyžaduje, aby v čase podania žiadosti o stavebné povolenie ste mali vybudovanú prístupovú cestu k svojmu pozemku na základe vlastníckeho práva alebo iného práva, napr. zmluva o nájme, zriadené vecné bremeno.
Podľa ust. § 135 stavebného poriadku platí, že "na uskutočnenie stavby alebo jej zmeny a na uskutočnenie nevyhnutných úprav udržiavacich alebo zabezpečovacích prác a na odstránenie stavby môže stavebný úrad uložiť tým, ktorí majú vlastnícke alebo iné práva k susedným pozemkom alebo stavbám, aby trpeli vykonanie prác zo svojich pozemkov alebo stavieb."
Ďalej z ust. § 127 ods. 3 Obč. zákonníka vyplýva, že "vlastníci susediacich pozemkov sú povinní umožniť na nevyhnutnú dobu a v nevyhnutnej miere vstup na svoje pozemky, prípadne na stavby na nich stojace, pokiaľ to nevyhnutne vyžaduje údržba a obhospodarovanie susediacich pozemkov a stavieb. Ak tým vznikne škoda na pozemku alebo na stavbe, je ten, kto škodu spôsobil, povinný ju nahradiť; tejto zodpovednosti sa nemôže zbaviť."
Píšete v otázke, že starosta obce zamietol možnosť vybudovať resp. predĺžiť tzv. slepú ulicu. Neuvádzate, či toto stanovisko máte aj v písomnej forme.
Odporúčame zistiť kto je vlastníkom pozemku - lúka, a s týmto prejednať otázku prístupu na pozemok, aj keď ako vyplýva z ust. stavebného poriadku stavebný úrad vlastníkovi lúky môže uložiť, aby strpela prístup na Váš pozemok za účelom prác na tomto Vašom pozemku, resp. dohodnúť s ňou odkúpenie časti jej pozemku.
Súčasne odporúčame v samotnej žiadosti o stavebné povolenie uviesť tieto okolnosti - možnosť prístupu na pozemok cez uvedenú lúku a aj prípadnú dohodu s týmto vlastníkom.
Dobrý deň, prosím, ak mám chatu v záhradkárskej oblasti a je nás viacero, za ktorú platím mestu dane, vedie k nej mestská cesta, ktorá nie je zjazdná, je mesto povinné takúto cestu opraviť ? Ďakujem.
Vo veci najprv musíte zistiť kto je správcom komunikácie a či je vôbec táto plocha využívaná ako cesta vedená ako miesta komunikácia v katastri nehnuteľnosti alebo je vedená len ako spevnená plocha /spevnená plocha nie je miestna komunikácia/, ako aj to, kto je vlastníkom pozemku pod cestou.
V prípade, že zistíte že predmetná plocha je vedená ako miesta komunikácia, musíte sa obrátiť na správcu komunikácie o jej sprejazdnenie.
V prípade, že sa jedná o súkromný pozemok, musíte komunikovať s vlastníkom.
K otázke či mesto je povinné cestu opraviť, uvádzame, že všetko závisí od finančných prostriedkov.
Stanovisko Ústavného súdu SR / III. ÚS 139/02/ k obdobnému problému je, že rozhodnutím súdu nemôže byť uložená povinnosť obci zriadiť resp. udržiavať súkromnú cestnú komunikáciu.
Dobrý deň, rada by som sa poradila ako postupovať. Mame dom v osobnom vlastníctve, ku ktorému vedie cesta, ktorá je súkromná mame cez ňu právo prechodu. Ide o to, že za vybudovanie cesty sme zaplatili 3000e ale cesta stále nie je plnohodnotné dokončená. Napríklad žľaby nie sú podokončované. A ďalšia vec čo nás všetkých susedov trápi je osvetlenie, ktoré nie je vôbec dostavané a tým pádom ani spustené. Chcem sa opýtať pri výstavbe cesty na súkromnej ulici kde sú rodinné domy a obytná zóna s označením slepej ulice ma povinnosť majiteľ cestu dobudovať a spojazdniť na jeho náklady aj osvetlenie? A ešte otázka, akoby sa dala riešiť otázka uzavretia ulice napríklad rampou alebo bránou. Ďakujem.
Odpovedá: JUDr. Milan Ficek, advokát (odpoveď odoslaná: 23.08.2018)
V otázke uvádzate, že máte RD v osobnom vlastníctve, ku ktorému vedie cesta s Vaším právom prechodu a prejazdu, ktorá zrejme bola vybudovaná z finančných prostriedkov vlastníkov okolitých rodinných domov v rámci nejakého stavebného projektu.
Chceme uviesť, že pokiaľ Vám bolo vydané stav. povolenie, k vydaniu stav. povolenia nie je potrebné dokladovať to, že máte prístupovú cestu na Váš pozemok. Prístup. cesta musí byť zriadená až ku kolaudácii stavby.
Žiaden zákon nestanovuje, aby obec bola povinná zriadiť resp. už zriadenú prístupovú cestu udržiavať a zabezpečovať jej osvetlenie. Je vecou vlastníka pozemku či predmetnú cestu prevedie do vlastníctva obce, ktorá bude zabezpečovať jej údržbu a správu, vrátane prípadne potrebného osvetlenia.
Nepoznáme bližšie okolnosti výstavby cesty a vzťahov v súvislosti s výstavbou rodinných domov, zrejme existuje nejaká zmluva o záväzku k vybudovaniu cesty s osvetlením a aj preto ste platili spomínanú sumu 3000 €. Máme za to, že by ste sa mali obrátiť priamo na druhého účastníka zmluvy, ktorému ste zaplatili 3000 € a dožadovať sa splnenia záväzkov z predmetnej zmluvy.
Obdobný problém bol už predmetom súdnych rozhodnutí, kde aj Ústavný súd SR /III. ÚS 139/02/ konštatuje, že rozhodnutím súdu nemôže byť uložená povinnosť obci zriadiť resp. udržiavať súkromnú cestnú komunikáciu.
Uzatvorenie ulice odporúčame riešiť s cestným správnym orgánom resp. dopravným inšpektorátom keďže k obydliam musí byť zabezpečený prístup okrem iných aj z dôvodu bezpečnosti a verejného záujmu /požiar, zdravotnícka pomoc a podobne/.
Pekný deň, sestra ma vo vlastníctve pozemok, ku ktorému viedla mestská komunikácia s komplet vybudovanými inžinier. Sieťami. Časťtejto komunikácie odkúpil sused čím znemožnil sestre prístup na pozemok. Pozemok tým pádom je nepoužiteľný. Keď sa chcela dohodnúť tak jej povedal, aby lietala. Ide tento problém riešiť? Ďakujem za odpoveď.
I./ Z otázky usudzujeme, že pozemok Vašej sestry nie je zastavaný. Z otázky nevyplýva, či na tento svoj pozemok sa môže sestra dostať len z cesty, ktorú odkúpil sused a tak znemožnil sestre prístup na jej pozemok, alebo je to cesta pre ňu najkratšia resp. najvýhodnejšia.
Rozoberieme prístup na pozemok z viacerých hľadísk :
1./Prístup na pozemok, ak tento nie je zastavaný stavbou :
Všeobecne podľa ust. § 127 ods. 3 Obč. zákonníka platí, že "Vlastníci susediacich pozemkov sú povinní umožniť na nevyhnutnú dobu a v nevyhnutnej miere vstup na svoje pozemky, prípadne na stavby na nich stojace, pokiaľ to nevyhnutne vyžaduje údržba a obhospodarovanie susediacich pozemkov a stavieb. Ak tým vznikne škoda na pozemku alebo na stavbe, je ten, kto škodu spôsobil, povinný ju nahradiť; tejto zodpovednosti sa nemôže zbaviť."
Ďalej platí podľa ust. § 151n/ Obč. zákonníka :
§ 151o : (1) Vecné bremená vznikajú písomnou zmluvou, na základe závetu v spojení s výsledkami konania o dedičstve, schválenou dohodou dedičov, rozhodnutím príslušného orgánu alebo zo zákona. Právo zodpovedajúce vecnému bremenu možno nadobudnúť tiež výkonom práva (vydržaním); ustanovenia § 134 tu platia obdobne. Na nadobudnutie práva zodpovedajúceho vecným bremenám je potrebný vklad do katastra nehnuteľností."
Riešením preto pre sestru je dohodnúť sa so susedom na práve prechodu resp. prejazdu cez jeho pozemok, odkúpiť časť jeho pozemku pre potrebný prístup na jej pozemok alebo uzatvoriť zmluvu o nájme vymedzenej časti pozemku za primerané nájomné, prípadne uzatvorenie zmluvy o zriadení vecného bremena za náhradu spočívajúceho v práve cesty so zapísaním do katastra nehnuteľností. V prípade, že k dohode nedôjde bude sa musieť obrátiť na súd.
2./ Prípad, kedy by sestra v budúcnosti chcela na svojom pozemku postaviť stavbu :
Podľa ust. § 47 stav. poriadku jednou zo všeobecných techn. požiadavie na navrhovanie stavieb je aj tá, aby stavba bola prístupná z cesty, miestnej komunikácie alebo z účelovej komunikácie
Pokiaľ vlastník daného pozemku nemá k nemu priamy prístup z verejnej komunikácie – teda ak k nemu nevedie prístupová cesta, predstavuje to problém, ktorý nie je neriešiteľný. Poznamenávame, že podľa stavebného poriadku prístupové cesty k stavbe musia byť zhotovené do začatia užívania stavby. Z uvedeného jednoznačne vyplýva, že prístupové cesty postačí k stavbe vybudovať a zabezpečiť až do času, pokým začnú stavbu oprávnené osoby užívať.
Možnosťou, ako zabezpečiť v čase stav. konania prístup na pozemok k budúcej stavbe teda stavenisku je aj ust. § 135 stav. poriadku, podľa ktorého "na uskutočnenie stavby alebo jej zmeny a na uskutočnenie nevyhnutných úprav udržiavacich alebo zabezpečovacích prác a na odstránenie stavby môže stavebný úrad uložiť tým, ktorí majú vlastnícke alebo iné práva k susedným pozemkom alebo stavbám, aby trpeli vykonanie prác zo svojich pozemkov alebo stavieb."
Po ukončení výstavby v súlade s ust. § 151o/ Obč. zákonníka by sa sestra mohla cestou súdu domáhať zriadenia vecného bremena cestou súdu :
Poznámka na záver : Otázkou je aj okolnosť na základe čoho bola susedovi predaná cesta, pod ktorou sa nachádzajú inžinierske siete a či bol dodržaný zákonný postup na prevod pozemku do jeho vlastníctva.
Sme názoru, že riešenie sa nájde a Vaša sestra nebude musieť využiť dobrú radu suseda.
Rieši niektoré ustanovenie právneho predpisu vzdialenosť prístupovej cesty na pozemku suseda od rodinného domu susedného vlastníka? Ďakujem.
Odpovedá: JUDr. Milan Ficek, advokát (odpoveď odoslaná: 21.07.2018)
1./ Podľa ust. § 7 vyhlášky, ktorou sa ustanovujú podrobnosti o všeobecných technických požiadavkách na výstavbu platí, že "stavba podľa druhu a účelu musí mať kapacitne vyhovujúce pripojenie na pozemné komunikácie, prípadne na účelové komunikácie. Pripojenie stavby na pozemné komunikácie musí svojimi rozmermi, vyhotovením a spôsobom pripojenia vyhovovať požiadavkám bezpečného užívania stavby a bezpečného a plynulého prevádzkovania na priľahlých pozemných komunikáciách. Podľa druhu a účelu stavby musí pripojenie spĺňať aj požiadavky na dopravnú obsluhu, parkovanie a prístup a použitie požiarnej techniky. Stavba, ak to vyžaduje jej účel, musí mať zabezpečený prístup vozidiel na zásobovanie a priestor na státie vozidiel pri nakladaní a vykladaní. Prístupové cesty k stavbe musia byť zhotovené do začatia užívania stavby."
Zákon nestanovuje rozmery, resp. priestor práve v týchto prípadoch, teda aký priestor musí ostať od prístup cesty k Vašej stavbe, ktorá sa nachádza na hranici pozemku. Otázkou je či k svojej stavbe sused nemôže urobiť prístupovú cestu na inom mieste.
2./ Citovaná vyhláška však rieši vzájomné odstupy od stavieb, ktoré musia spĺňať požiadavky urbanistické, architektonické, životného prostredia, hygienické, veterinárne, ochrany povrchových a podzemných vôd, ochrany pamiatok, požiarnej bezpečnosti, civilnej ochrany, požiadavky na denné osvetlenie a preslnenie a na zachovanie pohody bývania. Odstupy musia umožňovať údržbu stavieb a užívanie priestorov medzi stavbami na technické alebo iné vybavenie územia a činnosti, ktoré súvisia s funkčným využívaním územia.
Súčasne platí, že stavbu možno umiestniť na hranici pozemku, len ak jej umiestnením nebude trvalo obmedzené užívanie susedného pozemku na určený účel.
3./ Podľa ust. § 59 stav. poriadku stavba prístup cesty podlieha ust. stavebného poriadku a nakoľko sa jedná u susedný pozemok, budete účastníkom stav. konania, ktorý stanovuje, že "účastníkom stav. konania sú okrem iných aj osoby, ktoré majú vlastnícke alebo iné práva k pozemkom a stavbám na nich vrátane susediacich pozemkov a stavieb, ak ich vlastnícke alebo iné práva k týmto pozemkom a stavbám môžu byť stavebným povolením priamo dotknuté."
Odporúčame kontaktovať stav. úrad, aby cesta nebola urobená skôr ako vydané stavebné povolenie.
Susedský spor o prístupovú cestu